google/wiki40b huggingface dataset:
Sankt Edvards krone

Sankt Edwards krone (engelsk: Crown of St. Edward) er en kongekrone og en del av de britiske kronregaliene. Den er fra 1661.
Navnet på kronen viser til den angelsaksiske kongen Edvard bekjenneren, som døde i 1066. Det kom i bruk fra 1220, da Henrik III av England ble kronet for andre gang i Westminster Abbey. Sankt Edwards krone ble det fremste symbol på kongeverdighet i England.
Middelalderkronen gjennomgikk flere tilpasninger og endringer gjennom tiden, og utseendet vites ikke sikkert. Det antas at den var av gull, hadde blomstermotiver og i alle fall to bøyler.
Den gamle kronen ble ødelagt i 1649 da England var republikk under Oliver Cromwells ledelse. En ny krone ble benyttet ved kroningen av Karl II av England i 1661. I tillegg til Sankt Edwards krone, som ble benyttet som kroningskrone, ble det til samme anledning også laget en statskrone. Seks dager etter kroningen ble edelstenene tatt ut av Sankt Edwards krone, da det var vanlig å leie stener ved hver kroning.
Den nye kronen, den som fortsatt eksisterer, ble laget i 1661 og med den gamle kronen som forbilde. Kronen er i gull, med edelstener på kronringen, som har edelstenbesatte kors og liljer over. Den er dekket av fire bøyler, med globus og kors på toppen, også alt dette med edelstener. Kronen er 30,2 cm høy. I 1911 ble kronen besatt med edelstener permanent. Kronen er i gull, sølv og platina med emalje og har nå safirer, turmaliner, ametyster, topaser, rubiner, peridoter, granater, zirkoner, spineller og akvamariner. Pullen er i fløyel og nederst er kronen utstyrt med hermelin.
Sankt Edwards krone ble benyttet ved kroningsseremoniene til inn på 1700-tallet, men gikk ut av bruk til selve kroningen og ble bare båret i prosesjonen inntil den ble tatt i bruk igjen ved kroninger først på 1900-tallet. Den ble planlagt benyttet til kroningen av kong Edvard VII i 1902, men ble først faktisk satt på kongens hode ved kroningsseremonien for Georg VI i 1937. Kronen, som var i dårlig forfatning, ble da restaurert og fornyet.
Sankt Edwards krone ble igjen benyttet ved kroningen av dronning Elisabeth II i 1953. Den ble brukt i selve kroningsakten, ellers i seremonien bar monarken Imperiets statskrone.
I Elisabeth IIs regjeringstid er Sankt Edwards krone benyttet i en rekke våpenskjold og heraldiske merker i Storbritannia og samvelderiker som Canada og New Zealand.
Månknausen skytebane

Historie

Banen ble bygd og tatt i bruk i 1900, før den tid hadde skytterlaget bane i Røsebygda, i Kåsdalen og senest ved Mannstenen. Banen hadde opprinnelig hold på 100, 200, 400, 600, 800 og 1000 m. Senere har banen blitt ombygget mange ganger; i 1929 fikk den en 300 m bane, og senere har den blitt bygd om til 100 og 200 m slik den er i dag. Skytterhuset og standplassen ble ødelagt i en brann i 2001, og gjenoppbygd i årene etter. Anlegget stod ferdig i 2005 da det ble arrangert Norgescup-stevne på banen.
Vidøla

Vidøla, eller «den hellig Vidøla» som den gjerne ble kalt i riktig gamle dager, er ei lita elv i Vassfaret som danner grense mellom Ringerike kommune i Buskerud og Sør-Aurdal kommune i Oppland. Elva, som inngår i Vassfaret/Vidalen landskapsvernområde, dannes ved av flere småbekker omkring Småtjerna i Vidalen og renner ut i Urula på Hedalsiden.
Vidalen omkranses av Vikerfjell i øst og Storrustefjell og Middagsknatten i vest. På begge sider stiger landskapet bratt til over tusen meters høyde. Bunnen av dalen, der Vidøla renner, ligger ca. 600 moh.. Gjennom dalen gikk den gamle ferdaveien sørover, også kalt kongeveien. Elven flyter sakte nordover gjennom dalen, og til tross for at den ligger høyt, fryser den aldri helt om vinteren.
Et sagnet sier at før svartedauen bodde det folk i Vidalen. Det skal ifølge det samme sagnet også ligge en stor sølvskatt nedgravd langs den gamle kongeveien, og en gang i tiden lå det også ha stått ei lita kirke der. Rett nord for Aslaksetra krysser veien Vidøla på en slik måte at alle som gikk der måte blitt våte på bena, selv om man godt kunne krysset tørrskodd et par kilometer sør for dette vadestedet. Det er hit man mener folk kom som skulle døpe seg i det hellige vannet fra Vidøla.
Ante Šimundža

Karriere som klubbspiller

Šimundža startet karrieren som ung spiller i Železničar Maribor, og gikk til Maribor etter Slovenia ble uavhengig i 1991. Han spilte 170 seriekamper og scoret 64 mål for klubben i løpet av de påfølgende seks sesongene. Šimundža spilte for en rekke klubber i 1997 og 1998, men på grunn av skadeproblemer i ene ankelen, returnerte han til Maribor. I 1999/2000-sesongen spilte han fast for laget, da de kvalifiserte seg til UEFA Champions League. Han ble matchvinner i første runde av gruppespillet, da Maribor slo Dynamo Kiev på bortebane.
I 2001 gikk Šimundža igjen til en klubb utenlands, da han spilte først for RAA Louviéroise, etterfulgt av Aluminij. Šimundža avsluttet karrieren som profesjonell spiller i slovanske Šmartno ob Paki.
Šimundža har sammenlagt 256 spilte kamper og 87 scoringer i den slovenske toppserien. Šimundža, som er betraktet som en av Maribors store spillere, står sammen med Gregor Židan notert med flest spilte kamper for klubben på 1990-tallet.

Landslagskarriere

Šimundža spilte første kamp for Slovenias herrelandslag i fotball 9. oktober 1999, og kom til å spille sammenlagt tre kamper for landslaget fram til 1999. Med landslaget har han spilt mot Estland, Bosnia-Hercegovina og Hellas.

Karriere som trener

Šimundža startet trenerkarrieren som ungdomstrener i Železničar Maribor, hvor han selv startet fotballkarrieren som ung spiller. I 2008 ble han assistenttrener for Maribor, som ble trent av Darko Milanič. Han var en del av Maribors trenerapparat fram til 2011, da han ble hovedttrener for Mura 05. Šimundža gjorde en innsats for klubben, som gikk fra å være nedrykkskandidat til å kvalifisere seg til kvalifiseringen av en av UEFAs kontinentale turneringer som tredje beste lag i serien.
Šimundža aksepterte en treneravtale med Grazer AK i juni 2012. Han har siden 30. september 2013 vært hovedtrener for Maribor.
Hårgelé

Typer

Mange hårgelémerker kommer i nummererte varianter. Geleer nummerert med høyere tall gir håret bedre «hold». Lavere tall gjør derimot ikke håret så stivt, og noen slike produkter gir håret et vått utseende. En kategori som vanligvis refereres til som «etniske» geleer, er produsert spesielt for å forme håret på samme måte som afroamerikanere. Ampro Industries er et vanlig eksempel på denne kategorien.
Yeah yeah yeahs

Yeah Yeah Yeahs er et New York-basert indieband med tre medlemmer, med Karen O i fronten som vokalist, Brian Chase på trommer og Nick Zinner som gitarist. Bandet har gitt ut to studioalbum, med et tredje ventende i 2009. Andrealbumet Show Your Bones som ble sluppet i 2006 ble av NME kåret til årets nest beste album.
Semih Kaya

Landslaget

Han ble tatt ut i Tyrkias EM-tropp til EM i Frankrike 2016.
Syrisk-hettittiske stater

Syrisk-hettittiske stater, tidligere kalt for nyhettittiske, var luviske, arameiske og fønikisk-talende politiske enheter i jernalderens nordlige Syria og sørlige Anatolia, som oppsto i kjølvannet av sammenbruddet til det hettittiske riket i tiden fra rundt 1180 f.Kr., og varte tilnærmet til rundt 700 f.Kr.
Betegnelsen «nyhettittisk» er tidvis reservert særskilt for de luvisk-talende fyrstedømmene som Melid og Karkemisj, skjønt i en videre mening er det bredere kulturelle begrepet «syrisk-hettittisk» nå benyttet på alle de enheter som oppsto i sørlige og sentrale Anatolia etter det hettittiske sammenbruddet — som Tabal og Keve (Quwê) — foruten de i nordlige og sentrale Syria.

Inskripsjoner

Luviske monumentale inskripsjoner i antoliske hieroglyfer fortsatte uavbrutt fra 1200-tallets hettittiske kongemonumenter til tidlig jernalder med syrisk-hettittiske inskripsjoner i Karkemisj, Melid, Aleppo og andre steder. Luviske hieroglyfer ble valgt av mange av de syrisk-hettittiske regionale kongedømmene for deres monumentale inskripsjoner, som ofte var utformet som både to- og trespråklige i arameiske, fønikiske eller akkadiske versjoner. Tidlig jernalder i nordlige Mesopotamia så også en gradvis spredning av alfabetskrift på arameisk og fønikisk. I løpet av de kulturelle samhandlingene langs kysten av Midtøsten av syrisk-hettittiske områdene og i nordlige Syria på 900- til ut 700-tallet f.Kr., adopterte grekere og frygere alfabetskriften fra fønikerne.
Yuanyang (Xinxiang)

Yuanyang (kinesisk: 原阳县; pinyin: Yuányáng Xiàn) er et fylke i provinsen Henan i Folkerepublikken Kina. Det ligger under byprefekturet Xinxiang.
Fylket hadde 627 791 innbyggere i 1999.
Øy-Blikk

Øy-Blikk er en avis som utgis i Giske kommune i Møre og Romsdal. Det er en ukeavis som kommer ut på torsdager. Avisen blir skrevet på nynorsk.
Česká televize

Historie

Tsjekkisk fjernsyn har historie tilbake til begynnelsen av 1950-årene da som Československá televize, det statlige fjernsynsselskapet i daværende Tsjekkoslovakia. Selskapet startet regelmessige sendinger 1. mai 1953 fra et studio i Praha, og en andre kanal, ČST2, ble lansert i 1970. Den opprinnelige kanalen ble samtidig omdøpt til ČST1. Selskapet startet fargesendinger på ČT2 i 1973, og på ČT1 i 1975.
Etter Murens fall i 1989 og demokratiseringen av Øst-Europa i årene etter, holdt Tsjekkoslovakia demokratiske valg i 1990. Valgene viste en splittelse mellom den tsjekkiske og den slovakiske delen av landet, og de to delene besluttet å oppløse landet. 24. mai 1991 vedtok det slovakiske nasjonalrådet en lov som gjorde at slovakisk televisjon (STV) ble opprettet fra 1. juli 1991, mens 7. november samme år godkjente det tsjekkiske nasjonalrådet en lov om tsjekkisk fjernsyn (ČT) som trådte i kraft fra 1. januar 1992.
Ett år senere ble Tsjekkoslovakia oppløst og delt mellom den nye staten Tsjekkia og det gjenopprettede Slovakia. Samtidig sluttet Československá televize sine sendinger og avsluttet driften.
De to tidligere tsjekkoslovakiske kanalene ble omdøpt til ČT1 og ČT2 og en tredje kanal, nyhetskanalen ČT24 fulgte i 2005 og ČT sport i 2006. De to siste kanalene, barnekanalen ČT :D og kulturkanalen ČT art ble opprettet i 2013. 
HD-tv ble lansert i 2010 og det analoge bakkenettet stengte i 2011. I 2013 startet ČT egne HD-utgaver av tre av sine kanaler:  ČT1 HD, ČT2 HD og ČT Sport HD.

Dagens selskap

I dag drifter ČT seks tv-kanaler og finansieres av statlige bidrag og reklameinntekter. I tillegg betaler tsjekkiske husholdninger en obligatorisk kringkastingsavgift på 5 euro i måneden. I 2016 hadde selskapet et årlig budsjett på 253 millioner euro.
ČT har nærmere 3000 ansatte og produserer selv to av tre programmer som sendes. Samlet hadde de seks kanalene en markedsandel på 30,4 prosent i det tsjekkiske tv-markedet i juli 2016.
Lillehammer Futsal

Lillehammer Futsal er en futsalklubb som spiller i norsk 1. divisjon, avdeling 1 Oslo. Laget spilte tidligere i norsk eliteserie. Klubben vant sin kvalifiseringspulje i NFFs playoff i 2009 og rykket da opp til Telekiosken Futsal Liga. Klubben går også under navnet McD Futsal.
Lagets hjemmeside er: lillehammerfutsal.com

Seriespill 2008/2009

Lillehammer Futsal spilte denne sesongen i 1.divisjon i futsal - region øst, avd. 2. Avdelingen bestod av følgende lag: Lillehammer Futsal, Kongsvinger Futsal, DK Solvang Futsal, Kjelsås Futsal, KFUM-Kam. Oslo, UMBI Futsal, Bækkelaget Futsal. Seriespillet ble avviklet gjennom flere helger med kamper, på ulike steder på Østlandet. Kongsvinger utmerket seg tidlig som en utfordrer til serietittelen, det samme gjorde Lillehammer Futsal. Etter 12 kamper, to innbyrdes kamper mellom hvert av avdelingslagene, stod Lillehammer Futsal til slutt igjen som vinner av avdelingen, med Kongsvinger Futsal på 2.-plass. Lagene hadde vært suverene i sin avdeling, med henholdsvis 28 og 25 poeng. Dette betød at Lillehammer Futsal og Kongsvinger Futsal, gjennom sin plasseringer i serien, kvalifiserte seg til NFFs Playoff til Eliteserien i Futsal 6.-8.mars 2009.

Seriespill 2014/2015

Lillehammer Futsal spiller sesongen 2014/2015 i 1. divisjon i Oslo Fotballkrets.
Susanne Sundfør (album)

Susanne Sundfør er et musikkalbum med artisten Susanne Sundfør utgitt i 2007 av MBN og Universal (katalognummer 1009192). Dette er hennes første plate som soloartist.
Klekkende Høj

Klekkende Høj er en tvillingjættestue på Vestmøn. Jættestuen er utgravd av kammerherre Calmette fra godset Marienborg i slutten av 1700-tallet. Jættestuen fremstår i dag totalt nyrestaurert og i jættestuens ene kammer finnes en rekonstruksjon av hvordan et jættestuekammer så ut i steinalderen.
Einar Egeland (filmklipper)

Karriere

Egeland har klippet en rekke norske filmer, deriblant Kjærlighetens kjøtere, HawaiiOslo, De usynlige og Kongens Nei. Fra 2008 til 2012 var han langfilmkonsulent ved Norsk filminstitutt. Han vant Kanonprisen 2004 for klipp av HawaiiOslo, Amandaprisen for DeUSYNLIGE i 2009 og Amandaprisen for Kongens Nei i 2017. 
Egeland er professor tilknyttet Filmskolen i Lillehammer og studerte ved London Film School på 1980-tallet. Fra 2015 til 2018 hadde Egeland et kunstforskningsstipend fra «Program for Kunstnerisk Utvikling».

Familie

Han er sønn av kulturskribent Erik Egeland og bror av journalist og redaktør John Olav Egeland.
Silver Fang

Handling

Serien handler om en Akita-valp som heter Silver, som er sønn av den store bjørnehunden Riki. Serien begynner med at Silver blir født  i liten by i Japans "ødemark", byen er avhengig av skiturister, men i det siste har en del av skiløperne blitt drept av grizzlybjørnen Akakabuto. En jeger kalt Gohei har trent opp en rekke bjørnehunder. En dag 5 år før historien om Silver begynte var Gohei ute på bjørnejakt med Akita Inuen sin, Shiro (Riki's far). De møter på bjørnen Akakabuto, som har truet befolkningen i byen. Gohei blir angrepet av bjørnen og mister det ene øret. Shiro slåss for livet mot Akakabuto, men mister det, men ikke før Gohei klarer å skyte den store bjørnen i det ene øyet, slik at nervesystemet til Akakabuto ble skadet, og bjørnen ble overnaturlig stor og aggressiv. Den lille byen er avhengig av at Akakabuto dør ellers kommer turistene til å bli skremt og byen vil gå konkurs.
I begynnelsen av filmen ser vi at Gohei og Riki er på jakt. I mellomtiden blir Silver født. Daisuke (eieren av moren til Silver. En liten gutt som kommer til å bli Silvers beste venn) er en veldig utålmodig gutt, og tar med seg Silver i snøscooteren sin slik at de kan ta igjen Gohei og Riki, slik at Silver får hilst på sin far. Når Daisuke og Silver finner Riki og Gohei er Riki i en kamp for liv og død mot Akakabuto. Daisuke og Silver kan ikke gjøre noe og blir nødt til å se på. Etter en hard kamp blir Riki utslitt, og Akakabuto kaster ham ned i en ravine. Silver ser dette, og fra og med den dagen ble Akakabuto Silvers dødsfiende og Silver sverger å hevne sin far.
Gohei trener Silver til og bli en god bjørnehund, og det lykkes han i. En dag når Silver er ute i skogen alene møter han på noen villhunder. Deres mål er også å drepe Akakabuto og få fred i skogen. Silver følger etter disse hundene, og til sitt store sjokk finner han ut at lederen av flokken er ingen ringere en hans far Riki, som alle trodde var død, men Riki mistet hukomelsen da han falt ned ravinen. Silver blir med hundeflokken, deres mål er å samle in så mange hunder som mulig i kampen mot Akakabuto. De reiser rundt over hele landet og rekruter hunder, til det siste og store slaget.
Chaohu (Anhui)

Chaohu (kinesisk: 巢湖市; pinyin: Cháohú Shì) var frem til 2011 et byprefektur i den kinesiske provinsen Anhui. I dette prefekturet lå det store kraftverket Huaneng Chaohu kullkraftverk.

Opphevelse

Frem til den 22. august 2011 var Chaohu et byprefektur med 9.423 kvadratkilometer og ca. 4,5 millioner innbyggere. Da ble byprefekturet oppløst, og dets bydistrikt og fire fylker fordelt på de omliggende byprefekturene Hefei, Wuhu og Ma'anshan. Det tidligere bydistrikt Juchao fikk det nye navn Chaohu og ble til byfylke.
Opphevelsen av Chaohu kom overraskende på befolkningen, idet alle forberedelser og beslutninger ble foretatt uten medvirkning eller innsyn fra almenheten. Endringene førte til at byprefekturet Hefei fikk øket sitt areal med 40 prosent, og omfattet hele innsjøen Chao, en svært stor innsjø som gav Chaohu prefektur sitt navn.
Inge Ryan

Bakgrunn og yrkeskarrière

Han har examen artium fra Namdal gymnas fra 1975, og tok lærerutdannelse ved Alta lærerhøgskole og Levanger lærerhøgskole 1977–1980. Han har også historiestudier fra Bodø distriktshøgskole, pedagogisk utdannelse fra Universitetet i Trondheim og lederutdannelse fra Høgskolen i Levanger. Ryan var lærer 1975–1977 og 1980–1987, rektor 1987–1991, lærer og pedagogisk konsulent 1991–1992, distriktsarbeidssjef 1994–1997 og daglig leder i Indre Namdal regionråd 1997–2001. Fra 2. november 2009 til 30. september 2017 var han fylkesmann i Nord-Trøndelag.
Ryan er far til sangeren Ola Marius Ryan. Inge Ryan er fra 2005 gift med Kristelig Folkeparti-politiker Bjørg Tørresdal.

Politisk arbeid

Ryan var medlem av Namsskogan kommunestyre 1992–2001, herunder som ordfører 1992–1995 og varaordfører 1995–1999. Han ble valgt gjennom et valgteknisk samarbeid med Senterpartiet. Han var også medlem av Nord-Trøndelag fylkesting 1992–2001 og medlem av fylkesutvalget 1995–2001. Av andre verv kan nevnes leder i Namsskogan SV 1992–1994, styremedlem i Nord-Trøndelag Elektrisitetsverk 1992–1999, styremedlem i Kommunenes Sentralforbund 1999–2001, styremedlem ved Høgskolen i Nord-Trøndelag 1999–2001 og nestleder i Sosialistisk Venstreparti 1999–2003.
Han tapte kampen om nominasjon til Stortinget fra Nord-Trøndelag mot sittende stortingsrepresentant Jorunn Hageler foran stortingsvalget i 1997. Ryans distriktspolitiske engasjement gav ham rollen som partiets distriktspolitiske talsmann i forkant av nominasjonen foran stortingsvalget i 2001. På Stortinget var han medlem av Stortingets næringskomité 2001–2005, parlamentarisk leder 2005–2009 og 1. nestleder i Stortingets kontroll- og konstitusjonskomité 2005–2009. Den 19. juni 2008 offentliggjorde Ryan at han ikke ville søke gjenvalg til Stortinget i 2009.
Han ble i statsråd den 19. desember 2008 utnevnt til fylkesmann i Nord-Trøndelag for en periode på seks år, og tiltrådte da stortingsperioden var over. Ryan tiltrådte embedet den 2. november 2009. Siden 2011 har Ryan vært leder i programstyret for Merkur-programmet, Kommunal- og regionaldepartementets program for å utvikle og styrke dagligvarebutikker og bokhandler i Distrikts-Norge.
Caliche

Caliche er en forsteinet avsetning av kalsiumkarbonat. Kalsiumkarbonaten sementerer andre materialer, slik som grus, sand, leire, og silt.
Caliche forekommer i aride eller semiaride områder, slik som sørlige og vestlige Australia, i Kalahariørkenen, i High Plains i vestlige USA, og i Sonoranørkenen. Caliche kalles også hardpan, calcrete, kankar' (i India), eller duricrust.
Begrepet caliche er spansk og har sin opprinnelse fra latin, calx, som betyr kalk.
Brukermedvirkning

Brukermedvirkning (pasientmedvirkning har også blitt brukt) handler om at pasienter og brukere skal ha innflytelse på beslutningsprosesser og utforming av tjenestetilbudet . Begrepet "bruker" viser til mottakere av offentlige tjenester, spesielt innen helse, og arbeids- og velferdsetaten. Brukermedvirkning er en generell rettighet i et demokratisk samfunn: Mottakere av tjenester og ytelser har rett til å medvirke og ta beslutninger i forhold som angår dem. Brukermedvirkning skjer når brukeren på individnivå og brukerorganisasjonene på tjeneste- og systemnivå deltar i planlegging, gjennomføring og evaluering av tiltak . I forordet til Plan for brukermedvirkning beskrives brukermedvirkning på følgende måte :     
"Brukere har rett til å medvirke, og tjenestene har plikt til å involvere brukeren. Samtidig har brukermedvirkning en egenverdi, terapeutisk verdi og er et virkemiddel for å forbedre og kvalitetssikre tjenestene. Brukermedvirkning innebærer at brukeren betraktes som en likeverdig partner i diskusjoner og beslutninger som angår hans eller hennes problem".    
Innenfor helse- og omsorgstjenesten er brukermedvirkning en tydelig føring . Det må blant annet ses i sammenheng med målet om å skape pasientenes helsetjeneste . I utviklingen av pasientenes helsetjeneste står en ny brukerrolle sentralt: Pasienter, brukere og pårørende skal være like viktige som fagfolk og politikere i dette arbeidet . I en publikasjon fra Folkehelseinstituttet fra 2016 beskrives eksempler på en ny brukerrolle i praksis .

Arbeids- og velferdsetaten

I forbindelse med opprettelsen av Ny arbeids- og velferdsforvaltning (NAV) og opprettelsen av lokale arbeids- og velferdskontorer har brukermedvirkning blitt en viktig del. Velferdsalliansen og ulike brukerorganisasjoner som for eksempel Aleneforeldreforeningen og Mental Helse deltar på systemnivå.
Arkitektstudentenes Broderskab

Historikk

Broderskabet ble stiftet 1. desember 1913 og er den nest eldste av linjeforeningene ved Norges tekniske høgskole, etter byggingeniørstudentenes linjeforening, HM Aarhønen, som ble stiftet tidligere samme år. Ifølge historieboken N.T.H. femti år er «Broderskabets historie [bygget] i stor utstrekning på myter og sagn». Studentene ved arkitektlinjen fant det påkrevet å ha en egen forening hvor man kunne møtes til foredrag og diskusjoner om faglige spørsmål, og hvor man kunne knyttes nærmere sammen som kamerater og faglærde under selskapelig samvær. Broderskabet produserte et håndskrevet tidsskrift, som skulle utkomme med et nummer til hvert møte i linjeforeningen: «Akhantusbladet springer ut paa hvert møte». Dette tidsskriftet gjenoppstod, riktig nok i nytt maskintrykket format, 4. juni 2013 og lever i beste velgående som tidsskriftet A.
Broderskabet eksisterte i velgående form helt frem til 1968. Omstendighetene rundt nedleggelsen av Broderskabet har i mange år vært uklare. Det er hevdet at man så seg nødt til å legge ned linjeforeningen etter noen uheldige episoder under særskilt tøffe og brutale opptaksprøver. Helt sikkert er det i alle fall at 68-ernes radikale holdninger falt linjeforeningskulturen tungt for brystet. Det var ikke lenger rom for kappekledde broderskap med mystiske seremonier. På 80-tallet tok interessen rundt St. Arnoldi Broderskab seg noe opp igjen, men den gamle linjeforeningen nådde aldri de samme høyer. Siden den gang har linjeforeningen gått under ulike navn, blant annet Linjeforeningen A på 1990-tallet og Arkitektenes Linjeforening siden 2007. Broderskabet eksisterte som Arkitektenes Linjeforenings Alumniforening for avgåtte styremedlemmer frem til dets hundreårsjubileum november 2013, da linjeforeningen tok tilbake sitt rettmessige navn og historiske arv - Arkitektstudentenes Broderskab.

Organisasjon

Linjeforeningen styres i det daglige av et hovedstyre, bestående av leder (Domina/Dominus), nestleder (Vicedomina/Vicedominus), økonomiansvarlig (Phinancephut), sekretær (Chrönikeskriffuer), PR-ansvarlig (Blæstemester), immatrikuleringsansvarlig (Novicekommandeur) og bedriftskontakt (Troldmand) og arrangementansvarlig (Ceremonimester). I tillegg kommer seks undergrupper; henholdsvis for kursvirksomhet og bed.pres. (Connect), fester (Festgruppen), kor (HUSkoret), turgruppe (ArkitekTUR), Arkitekthjelpen, Bævern's Balljklubb (fotballag) og Bryggegruppa. Årsmøtet/generalforsamlingen og Allmøtet er Broderskabets høyeste organ, hvor alle medlemmer har stemme- og uttalerett.

Skiboli

Som de fleste linjeforeninger ved NTNU har også Broderskabet en egen studentkro. De holder til på Skiboli, et lite hus midt i hjertet av Gløshaugen. Her arrangeres det fester, gjesteforelesninger, workshopper, forelesninger, samt andre sammenkomster. Det er blant annet en lang tradisjon å arrangere Café Skiboli blant tredjeklassestudentene på arkitektstudiet til inntekt til klassekassen. Det kommer av at tredjeklasse har en ekstra spesiell feiring av vel overstått eksamen i og med at mange reiser på utveksling neste semester.